**ЭРҮҮГИЙН ХЭРЭГ ХЯНАН ШИЙДВЭРЛЭХ ТУХАЙ ХУУЛИЙН ЗАРИМ ЗҮЙЛ, ЗААЛТЫН ХЭРЭГЖИЛТИЙН ҮР ДАГАВАРТ ХЭСЭГЧИЛЖ ХИЙСЭН ҮНЭЛГЭЭНИЙ ТАЙЛАН**

**Улаанбаатар хот**

**2022 он**

**ГАРЧИГ**

**УДИРТГАЛ**

**НЭГ.ТӨЛӨВЛӨХ ҮЕ ШАТ**

1.1.Үнэлгээ хийх шалтгаан;

1.2.Үнэлгээний хүрээг тогтоох нь;

1.3.Шалгуур үзүүлэлтийг сонгох;

1.4.Харьцуулах хэлбэрийг сонгох;

1.5.Шалгуур үзүүлэлтийг томьёолох;

1.6.Мэдээлэл цуглуулах аргыг сонгох.

**ХОЁР.ХЭРЭГЖҮҮЛЭХ ҮЕ ШАТ**

**ГУРАВ.ҮНЭЛЭХ ҮЕ ШАТ**

**ДӨРӨВ. ДҮГНЭЛТ, ЗӨВЛӨМЖ**

**ЭРҮҮГИЙН ХЭРЭГ ХЯНАН ШИЙДВЭРЛЭХ ТУХАЙ ХУУЛИЙН ЗАРИМ ЗҮЙЛ, ЗААЛТЫН ХЭРЭГЖИЛТИЙН ҮР ДАГАВАРТ ХИЙСЭН ҮНЭЛГЭЭНИЙ ТАЙЛАН**

**Удиртгал**

Монгол Улсын Үндсэн хуулийн агуулга, үзэл баримтлалд бусад хууль тогтоомжийг нийцүүлэх, нэгдэн Олон Улсын гэрээний зарчим, хэм хэмжээний нийцлийг хангах үйл ажиллагааг Улсын Их Хурлаас тасралтгүй хийсээр ирсэн. Ийм ч учраас Эрүүгийн байцаан шийтгэх хуульд 1994 онд нэмэлт, өөрчлөлт оруулж, 2002 онд шинэчлэн найруулж, 2013 оноос Эрүүгийн хэрэг хянан шийдвэрлэх тухай хуулийг боловсруулж, 2017 оны 05 дугаар сарын 18-ны өдөр баталж 2017 оны 07 дугаар сарын 01-ний өдрөөс дагаж мөрдсөн.

Өнөөгийн нөхцөлд Эрүүгийн хэрэг хянан шийдвэрлэх тухай хуулийг шинэчлэх хууль зүйн хэрэглээний хийгээд үзэл санаа, нийгмийн хөгжлийн үндэслэл бүрдээд байна. Тухайлбал, Монгол Улсын Их Хурлын 2020 оны 52 дугаар тогтоолын 1 дүгээр хавсралтаар баталсан “АЛСЫН ХАРАА-2050” МОНГОЛ УЛСЫН УРТ ХУГАЦААНЫ ХӨГЖЛИЙН БОДЛОГО-ын баримт бичгийн “Авлигагүй засаг” хэсгийн **Зорилт 5.6 дах хэсэгт: “**Үндэсний шударга ёсны тогтолцоог бэхжүүлэх замаар авлига, албан тушаалын гэмт хэргийг бууруулна” гэсэн зорилт[[1]](#footnote-1) дэвшүүлж, улмаар гурван үе шаттай байхаар төлөвлөсөн нь төрөөс авлигатай тэмцэх алсын хараа төдийгүй, уг зорилтыг хэрэгжүүлэх үе шаттай арга хэмжээг Улсын Их Хурал, Монгол Улсын Засгийн газар хэрэгжүүлэх зүй ёсны шаардлагатай болжээ. Мөн Монгол Улсын Их Хурлын 2021 оны 106 дугаар тогтоолын 2 дугаар хавсралтаар баталсан “Шинэ сэргэлтийн бодлого”-ыг хэрэгжүүлэх эхний үе шатны үйл ажиллагааны хөтөлбөрийн 6.5 дахь зорилт[[2]](#footnote-2) нь “Авлигатай тэмцэх” бодлого багтсан байна.

  Мөн хүний эрхийг дээдэлсэн нийгмийг цогцлоон хөгжүүлэхэд анхаарч дурьдсан бодлогын баримт бичгийн Зорилт 5.5-д: Үндэсний хууль тогтоомжийг олон улсын жишигт хүргэх, улмаар төр иргэний нийгмийн харилцаанд тулгарч буй асуудлыг шийдвэрлэх, хүний эрхийг дээдэлсэн түгээмэл чиг хандлагыг төлөвшүүлэхээр зорьж байгаа нь хүчин төгөлдөр Эрүүгийн хэрэг хянан шийдвэрлэх тухай хуулийг хүний эрхийг дээдэлсэн, баталгаажуулсан эрх зүйн ээлтэй орчныг бүрдүүлэх шаардлагатайг илэрхийлж байна.

Эрүүгийн хэрэг хянан шийдвэрлэх тухай хуулийг хэрэглэж, хэрэгжүүлэх явцад хуулийг сайжруулах хэрэгцээ шаардлага үүссээр байгаа тул энэ хуулийн зарим зүйл заалтын хэрэгжилтэд ямар хүндрэл үүсээд байгааг илрүүлэх зорилгоор холбогдох зүйл, хэсэг, заалтын хэрэгжилтийг үнэлэх юм.

Энэхүү үнэлгээний зорилго нь Хууль тогтоомжийн тухай хуулийн[[3]](#footnote-3) 14 дүгээр зүйлийн 14.1-д “Хууль санаачлагч хууль тогтоомжийн хэрэгцээ, шаардлагыг урьдчилан тандан судалсны, эсхүл хууль тогтоомжийн хэрэгжилтийн үр дагаварт үнэлгээ хийсний үндсэн дээр үзэл баримтлалын төсөл боловсруулна.”, 51 дүгээр зүйлийн 51.2 дахь хэсэгт “Хууль тогтоомжийн хэрэгжилтийн үр дагаварт хийх үнэлгээг энэ хуулийн 12.1.6-д заасан аргачлалын дагуу хийнэ.” гэж, 51.3 дахь хэсэгт “Энэ хуульд өөрөөр заагаагүй бол хууль тогтоомжийн хэрэгжилтийн үр дагаварт хийх үнэлгээг тухайн хууль тогтоомжийг дагаж мөрдсөнөөс хойш 5 жил тутамд хийх бөгөөд шаардлагатай тохиолдолд дээрх хугацаанаас өмнө хийж болно.” гэж тус тус заасны дагуу Эрүүгийн хуулийн холбогдох зүйл, заалтын хэрэгжилтийн үр дагаврыг илрүүлэх, харьцуулан үнэлэх ажиллагааг Засгийн газрын 2016 оны 59 дугаар тогтоолын 6 дугаар хавсралтаар баталсан Хууль тогтоомжийн хэрэгжилтийн үр дагаварт үнэлгээ хийх аргачлалын дагуу үнэлэхэд оршино.

Түүнчлэн Эрүүгийн хэрэг хянан шийдвэрлэх тухай хуулийн зүйл, заалтын хэрэгжилт, түүний өнөөгийн байдалд бодит дүн шинжилгээ хийж, гарч байгаа хүндрэл, бэрхшээлтэй асуудал, нийгэмд үзүүлж байгаа эерэг, сөрөг байдлыг тодорхойлох, үүн дээр үндэслэн хуульд нэмэлт, өөрчлөлт оруулах санал, зөвлөмж боловсруулж холбогдох байгууллагад хүргүүлэх явдал юм.

**НЭГ.ТӨЛӨВЛӨХ ҮЕ ШАТ**

**1.1.Үнэлгээ хийх шалтгаан**

Эрүүгийн хэрэг хянан шийдвэрлэх тухай хуулийг хэрэгжүүлэх явцад тодорхой үндэслэл бүхий саналаа практик байгууллагаас ирүүлж, цаашид боловсронгуй болгох хэрэгцээ, шаардлага байгаа, цаг үеийн нөхцөл байдлаас шалтгаалан уг хуульд үнэлгээ хийх болсон.

**1.2.Үнэлгээний хүрээг тогтоох нь**

Эрүүгийн хэрэг хянан шийдвэрлэх тухай хуулийн дараах зүйл, хэсэг, заалтыг үнэлэхээр үнэлгээний хүрээгээ сонголоо.

**Үнэлгээний хүрээ 1**

Эрүүгийн хэрэг хянан шийдвэрлэх тухай хуулийн 1.5 дугаар зүйл:

*Эрүүгийн хэрэг хянан шийдвэрлэх ажиллагаа явуулж болохгүй тохиолдол – хэсгийг 2020 онд нийслэлийн хэмжээнд нийт 55.837 хэрэгт хэрэг бүртгэлт, мөрдөн байцаалт явуулсан бөгөөд үүнээс 24.740 хэрэг бүртгэлтийн хэргийг хаасан[[4]](#footnote-4) нь бидний анхаарлыг татаж байна.*

**Үнэлгээний хүрээ 2**

Эрүүгийн хэрэг хянан шийдвэрлэх тухай хуулийн 5.1 дугаар зүйл:

***5.1 дүгээр зүйл.Өмгөөлөгчийн эрх, үүрэг***

*Өмгөөллийн үйл ажиллагаа нь яллах талын эрх мэдэлтэй харьцуулахад шүүхийн өмнөх шатанд мөрдөн байцаалтанд оролцоо нь бүрэн дүүрэн хангагдахгүй байна. Иймд өмгөөлөгчийн хэрэг бүртгэлт, мөрдөн байцаалтын явцад оролцох оролцоог хангах, баталгааг нь бүрдүүлэх шаардлагатай нь эрүүгийн процессын практикт олон жилийн турш зайлшгүй авч үзэх шаардлагатай асуудал болохыг бид зохицуулах шаардлагатай гэж үзсэн.*

* *2.15.өмгөөлөгч нууцын баталгаа гаргасан тохиолдолд хавтаст хэргийн материалтай шүүхийн өмнөх шатанд танилцаж болно.*
* *5.Өмгөөлөгч хүндэтгэн үзэх шалтгаангүйгээр гэрээгээр хүлээсэн өмгөөлөх, хууль зүйн туслалцаа үзүүлэх үүргээс татгалзахыг хориглоно.*

**Үнэлгээний хүрээ 3**

**ЭХХШ тухай хуулийн 6.2 дугаар зүйл.Мөрдөгчийн эрх зүйн байдал**

1. *Эрүүгийн хэрэг үүсгэж яллагдагчаар татах, эсхүл эрүүгийн хэрэг үүсгэж яллагдагчаар татах тухай тогтоолд нэмэлт, өөрчлөлт оруулах, хүчингүй болгох;*

**2. Эрүүгийн хэрэг хянан шийдвэрлэх тухай хуулийн 12.1 дүгээр зүйл. Дуудан ирүүлэх**

~~1.Мөрдөгч нь гэрч, хохирогч, иргэний нэхэмжлэгч, иргэний хариуцагч, шинжээч, яллагдагчийг мэдүүлэг авах, шийдвэр танилцуулах, мөрдөн шалгах ажиллагаанд оролцуулахаар дуудан ирүүлж болно. Мөрдөгчийн дуудсанаар хүрэлцэн ирээгүй нь албадлага хэрэглэх, хариуцлага хүлээлгэх үндэслэл болохгүй.~~

1.Мөрдөгч, эсхүл прокурор нь гэрч, хохирогч, иргэний нэхэмжлэгч, иргэний хариуцагч, шинжээч, яллагдагчаас мэдүүлэг авах, шийдвэр танилцуулах, мөрдөн шалгах ажиллагаанд оролцуулах зайлшгүй шаардлагатай бол мэдэгдэх хуудсаар дуудан ирүүлнэ.

**3. 25.1 дүгээр зүйл.Мэдүүлэг авах**

1.Гэрч, хохирогч, иргэний нэхэмжлэгч, иргэний хариуцагч, шинжээч, сэжигтэн, яллагдагчаас мэдүүлэг авахад энэ бүлэгт заасан нийтлэг журмыг баримтална.

2.Мөрдөгч мэдүүлгийг мэдүүлэг авах шаардлага хангасан өрөөнд авна. Шаардлагатай бол мэдүүлгийг тухайн хүний байгаа газарт очиж, эсхүл дүрс харж ярих боломжтой холбоо мэдээллийн хэрэгсэл ашиглаж авч болно.

**Үнэлгээний хүрээ 4**

Эрүүгийн хэрэг хянан шийдвэрлэх тухайхуулийн 8.5 дугаар зүйл:

15.Төр, нийтийн ашгийг хамгаалах зорилгоор гэмт хэргийн улмаас учирсан хохирлыг нөхөн төлүүлэх шаардлагатай гэж үзвэл прокурор иргэний нэхэмжлэл гаргана.

**Үнэлгээний хүрээ 5**

Эрүүгийн хэрэг хянан шийдвэрлэх тухай хуулийн 9.6 дугаар зүйл:

***Гэрчийн эрх зүйн байдал нь 2002 оны ЭБШ хуульд заасан агуулгаар томьёолох нь зүйтэй.***

*1.Эрүүгийн хэрэг хянан шийдвэрлэхэд ач холбогдол бүхий нөхцөл байдлыг мэдэж байгаа, тухайн хэрэгт холбогдолгүй хүнийг гэрч гэнэ.*

**Үнэлгээний хүрээ 6**

**Таслан сэргийлэх арга хэмжээ**

**14.15 дугаар зүйл.Хувийн батлан даалт**

1.“Батлан даалт” гэж байнга оршин суугаа газрын хаягтай, тодорхой ажил, хөдөлмөр эрхэлдэг, хөрөнгийн эх үүсвэртэй, батлан даагчийн үүргийг бүрэн хүлээх чадвартай, насанд хүрсэн иргэнээс яллагдагч, шүүгдэгчийг төлөв томоотой байлгах, шүүх, прокурор, мөрдөгчийн дуудсан цагт ирүүлж байхыг хариуцаж, бичгээр үүрэг авахыг ойлгоно.

2.Батлан даагч нь хоёроос доошгүй байна.

3.Яллагдагч, шүүгдэгч нь мөрдөн байцаалт, шүүхээс оргон зайлбал хариуцлага хүлээлгэхийг батлан даагчид сануулах ба яллагдагч, шүүгдэгч нь мөрдөн байцаалт, шүүхээс оргон зайлсан тохиолдолд тухайн яллагдагч, шүүгдэгчийг эрэн сурвалжлахад гарсан бүх зардлыг батлан даагчаар нөхөн төлүүлнэ.

**Үнэлгээний хүрээ 7**

**16.1 дүгээр зүйл.Нотлох баримт**

1.Эрүүгийн хэрэг хянан шийдвэрлэхэд ач холбогдол бүхий, энэ хуульд заасан үндэслэл, журмын дагуу олж авсан аливаа баримтат мэдээллийг нотлох баримт гэнэ.

2.Баримтат мэдээлэл нь гэрч, хохирогч, иргэний нэхэмжлэгч, иргэний хариуцагч, сэжигтэн, яллагдагч, шүүгдэгчийн мэдүүлэг, эд мөрийн баримт, баримт бичиг, шинжээчийн дүгнэлт, мэдүүлэг, мөрдөгчийн магадлагаа, энэ хуульд заасны дагуу бэхжүүлсэн кино ба гэрэл зураг, зураглал, дууны, дүрсний, дуу-дүрсний бичлэг, эрх бүхий байгууллагын цахим мэдээллийн сангаас цахим гарын үсгээр баталгаажуулж авсан лавлагаа, тодорхойлолт, ул мөрөөс авсан хэв, мөрдөн шалгах ажиллагааны болон шүүх хуралдааны тэмдэглэл, хүн, хуулийн этгээд, албан тушаалтнаас ирүүлсэн гэмт хэргийн талаархи гомдол, мэдээлэл болон энэ хуульд заасан бусад баримтаар тогтоогдоно.

**Үнэлгээний хүрээ 8**

**АРВАН ДОЛДУГААР БҮЛЭГ**

**ХЯЛБАРШУУЛСАН ЖУРМААР ХЭРЭГ ХЯНАН ШИЙДВЭРЛЭХ АЖИЛЛАГАА**

**17.1 дүгээр зүйл.Яллагдагч хэргээ хялбаршуулсан журмаар хянан шийдвэрлүүлэх хүсэлт гаргах**

1.Яллагдагч гэмт хэрэг үйлдсэн гэм буруугаа хүлээн зөвшөөрч, **мөрдөн шалгах ажиллагааг шуурхай явуулж гэмт хэргийг нотлоход дэмжлэг үзүүлэхээ илэрхийлж, гэмт хэргийн улмаас учруулсан хохирлоо нөхөн төлсөн, хор уршгийг арилгасан бол** хэргээ хялбаршуулсан журмаар хянан шийдвэрлүүлэх тухай хүсэлтийг **мөрдөгч, эсхүл** прокурорт гаргаж болно.

2.Яллагдагч энэ зүйлийн 1 дэх хэсэгт заасан хүсэлтийг шүүхэд хэргийг шилжүүлэхээс өмнө гаргана.

3.Яллагдагч энэ зүйлийн 1 дэх хэсэгт заасан хүсэлтэд хохирлоо нөхөн төлсөн**, хор уршгийг арилгасан** баримтыг хавсаргана.

4.Яллагдагчид гэмт хэрэг үйлдсэн гэм бурууг нь хүлээн зөвшөөрүүлэхээр тулган шаардах, албадахыг хориглоно.

5.Эрүүгийн хуулийн тусгай ангид хорих ялын доод хэмжээг найман жилээс дээш хугацаагаар оногдуулахаар заасан гэмт хэргийг хялбаршуулсан журмаар хянан шийдвэрлэхгүй.

**6.Эрүүгийн хэргийг ердийн журмаар хянан шийдвэрлэх нь гэм буруугаа хүлээн зөвшөөрч, гэмт хэргийг нотлоход дэмжлэг үзүүлсэн хүнд Эрүүгийн хуулийн 6.7 дугаар зүйлд заасныг хэрэглэхэд хязгаарлалт болохгүй.**

**7.Яллагдагч хэргээ хялбаршуулсан журмаар хянан шийдвэрлүүлэхээр гаргасан хүсэлтийг хүлээн авсан мөрдөгч даруй прокурорт танилцуулж, мөрдөн байцаалтын ажиллагаа явуулна.**

**17.2 дугаар зүйл.Хүсэлтийг шийдвэрлэх**

1.Прокурор, мөрдөгч гэмт хэрэг үйлдсэн гэм буруугаа хүлээн зөвшөөрч, **мөрдөн шалгах ажиллагааг шуурхай явуулж гэмт хэргийг нотлоход дэмжлэг үзүүлэхээ илэрхийлж, гэмт хэргийн улмаас учруулсан хохирлоо нөхөн төлсөн, хор уршгийг арилгасан бол** хэргийг хялбаршуулсан журмаар хянан шийдвэрлүүлэх хүсэлт гаргасан яллагдагчид Эрүүгийн хуулийн 5.5 дугаар зүйлийн 4 дэх хэсэг, 6.7 дугаар зүйлд заасныг үндэслэн ял оногдуулах, ялаас чөлөөлөх, ял оногдуулахгүй тэнсэж албадлагын арга хэмжээ хэрэглэх тухай болон энэ бүлэгт заасан журмаар хэрэг хянан шийдвэрлэх үндэслэл, журмыг танилцуулна.

2.Прокурор яллагдагчийн хүсэлтийг хүлээн авах, эсхүл татгалзах тухай тогтоол гаргана.

3.Прокурор хэргийг хялбаршуулсан журмаар шийдвэрлэх боломжтой гэж үзсэн бол мөрдөгч ~~14 хоногийн~~ **21 хоногийн** дотор мөрдөн байцаалт явуулна.

**4.Яллагдагч хэргээ хялбаршуулсан журмаар хянан шийдвэрлүүлэхээр гаргасан хүсэлтийг хүлээн авсан мөрдөгчид прокурор дараах мөрдөн шалгах ажиллагааг явуулахыг даалгаж болно.**

**4.1.Энэ хуулийн 30.7 дугаар зүйлийн 1 дэх хэсгийн 1.1, 1.2, 1.3, 1.4, 1.5, 1.6 дугаар заалтад заасан мөрдөн шалгах ажиллагаа;**

**4.2.Энэ хуулийн 22.1 дүгээр зүйлийн 3 дахь хэсэгт зааснаас бусад мөрдөгчийн бие даан явуулах мөрдөн шалгах ажиллагаа;**

**5.Энэ зүйлийн 4 дэх хэсэгт заасан мөрдөн шалгах ажиллагааг мөрдөгч явуулахдаа хэргийн бодит байдлыг тогтооход чиглэсэн бүхий л ажиллагааг явуулахгүй байж болно.**

**17.3 дугаар зүйл.Прокурорын хяналт**

1.Прокурор хялбаршуулсан журмаар мөрдөн шалгах ажиллагаа явуулсан хэргийн материалтай даруй танилцаж, дараахь нөхцөл байдал тогтоогдсон эсэхийг хянана:

1.1.гэмт хэрэг үйлдсэн гэм буруугаа сайн дураараа хүлээн зөвшөөрсөн эсэх;

1.2.Эрүүгийн хуулийн 5.3 дугаар зүйлийн 4 дэх хэсэг, 5.4 дүгээр зүйлийн 2 дахь хэсэг, 5.5 дугаар зүйлийн 4 дэх хэсэг, 6.7 дугаар зүйлд заасан нөхцөл хангагдсан эсэх;

1.3.гэмт хэрэг үйлдсэн нь нотлох баримтаар тогтоогдсон эсэх.

2.Яллагдагч нэмэлт мөрдөн шалгах ажиллагаа хийлгэх хүсэлт гаргасан, эсхүл хэргийг хялбаршуулсан журмаар хянан шийдвэрлүүлэх хүсэлтээсээ татгалзсан, хэргийн зүйлчлэл, хүлээлгэх эрүүгийн хариуцлагын талаар санал зөрсөн, эсхүл энэ зүйлийн 1 дэх хэсэгт заасан нөхцөл байдал тогтоогдоогүй бол хэргийг ердийн журмаар шийдвэрлэхээр прокурор тогтоол гаргана.

3.Прокурор хэргийг хялбаршуулсан журмаар хянан шийдвэрлэх үндэслэлтэй гэж үзвэл хэргийн зүйлчлэл, түүнд оногдуулах ялын төрөл, хэмжээ, эсхүл ялаас чөлөөлөх, эсхүл ял оногдуулахгүй тэнсэж албадлагын арга хэмжээ хэрэглэх тухай саналыг яллагдагч, түүний өмгөөлөгчид танилцуулж, яллагдагч зөвшөөрвөл гарын үсэг зуруулж, яллах дүгнэлт үйлдэн хэргийг шүүхэд даруй шилжүүлнэ.

4.Энэ зүйлийн 3 дахь хэсэгт заасан ажиллагааг явуулахад энэ хуулийн Гучин гуравдугаар бүлэгт заасан журмыг баримтлахгүй.

**17.4 дүгээр зүйл.Шүүх хялбаршуулсан журмаар хэрэг хянан шийдвэрлэх журам**

1.Шүүх хялбаршуулсан журмаар хэргийг хянан шийдвэрлэх ажиллагаа явуулахад энэ хуульд заасан ердийн журмаас гадна энэ бүлэгт заасан тусгай журмыг баримтална.

2.Шүүх тухайн хэргийг шууд хянан шийдвэрлэх боломжтой гэж үзвэл хүлээн авсан даруй, эсхүл 7 хоногийн дотор ~~ял оногдуулах шүүх хуралдаан~~ **эрүүгийн хариуцлага хүлээлгэх асуудлыг хэлэлцэх шүүх хуралдаан** зарлан явуулж болно.

3.Шүүх хуралдаанд прокурор, шүүгдэгч, түүний өмгөөлөгч, эсхүл хууль ёсны төлөөлөгч оролцоно. Хохирогч, түүний хууль ёсны төлөөлөгч, өмгөөлөгч оролцох хүсэлт гаргасан бол оролцуулна.

4.Шүүх хуралдаанаар дараахь нөхцөл байдлыг хянана:

4.1.шүүгдэгч гэмт хэрэг үйлдсэн нь нотлох баримтаар нотлогдсон эсэх;

4.2.гэмт хэрэг үйлдсэн гэм буруугаа сайн дураараа хүлээн зөвшөөрсөн эсэх;

4.3.прокурорын сонсгосон ял, албадлагын арга хэмжээг хүлээн зөвшөөрсөн эсэх;

4.4.хүлээлгэх эрүүгийн хариуцлагыг зөвшөөрсөн эсэх;

4.5.гэмт хэргийн улмаас учруулсан ~~хохирол~~ **хохирлоо нөхөн төлсөн**, хор уршгийг ~~нөхөн төлсөн~~ **арилгасан**, нөхөн төлөхөө илэрхийлсэн эсэх;

4.6.гэмт хэрэг үйлдсэн гэм буруугаа хүлээн зөвшөөрсний улмаас үүсэх хууль зүйн үр дагаврыг ойлгосон эсэх.

5.Шүүх хялбаршуулсан журмаар хэргийг хянан шийдвэрлэх үндэслэл тогтоогдвол шүүгдэгчийг гэмт хэрэг үйлдсэн гэм буруутайд тооцож, Эрүүгийн хуулийн 5.3 дугаар зүйлийн 4 дэх хэсэг, 5.4 дүгээр зүйлийн 2 дахь хэсэг, 5.5 дугаар зүйлийн 4 дэх хэсэг, 6.7 дугаар зүйлд заасныг баримтлан прокурорын саналын хүрээнд шүүгдэгчийн эрх зүйн байдлыг дордуулахгүйгээр эрүүгийн хариуцлага хүлээлгэх тухай шийдвэр гаргана.

6.Шүүгдэгч хүсэлтээсээ татгалзсан, эсхүл энэ зүйлийн 4 дэх хэсэгт заасан нөхцөл байдлын аль нэг нь хангагдаагүй гэж үзэх үндэслэл байвал шүүх ~~хэргийг прокурорт буцаах шийдвэр гаргана~~ **хэргийг прокурорт буцаах, эсхүл буцаахгүйгээр ердийн журмаар шийдвэрлэнэ.**

**7.Шүүхийн шийдвэрт талууд, оролцогч гагцхүү Эрүүгийн хэрэг хянан шийдвэрлэх тухай хуулийг ноцтой зөрчсөн тохиолдолд давж заалдах гомдол, эсэргүүцэл гаргаж болно.**

**8.Энэ зүйлийн 7 дахь хэсэгт зааснаас бусад тохиолдолд гомдол, эсэргүүцэл гаргахгүй.**

**17.5 дугаар зүйл.Зарим гэмт хэргийг хялбаршуулсан журмаар хянан шийдвэрлэх журам**

**17.6 дугаар зүйл.Шүүх хуралдаанд хохирогч, шүүгдэгч, прокурор, өмгөөлөгч хүрэлцэн ирээгүйн холбогдол**

1.Энэ бүлэгт заасан шүүх хуралдаанд шүүгдэгч, прокурор, өмгөөлөгч, шүүх хуралдаанд оролцох хүсэлт гаргасан хохирогч ирээгүй нь шүүх хуралдааныг хойшлуулах үндэслэл болно.

2.Өмгөөлөгч, прокурор хүндэтгэн үзэх шалтгаантайгаас бусад тохиолдолд шүүх хуралдаанд оролцоно.

**17.7.Хялбаршуулсан журмаар хэргийг хянан шийдвэрлэх шүүх хуралдааны дэг болон шүүхийн шийдвэрийг боловсруулах аргачлал, журмыг Улсын Дээд шүүх батална.**

**33.1 дүгээр зүйл.Яллагдагчийг шүүхэд шилжүүлэх асуудлыг шийдвэрлэх**

1.Прокуророос шүүхэд шилжүүлсэн эрүүгийн хэргийг шүүгч хүлээн авснаас хойш 15 хоногийн дотор тухайн хэргийн талаар дараахь шийдвэрийн аль нэгийг гаргана:

1.1.яллагдагчийг шүүхэд шилжүүлэх;

1.2.хэргийг прокурорт буцаах;

1.3.хэргийг түдгэлзүүлэх;

1.4.хэргийг харьяалах шүүхэд шилжүүлэх.

2.Энэ зүйлийн 1 дэх хэсэгт заасан хугацаанд яллагдагчийг шүүхэд шилжүүлэх асуудлыг шийдвэрлэх боломжгүй бол тухайн шүүхийн Ерөнхий шүүгчийн захирамжаар хугацааг 30 хүртэл хоногоор сунгаж болно.

3.Энэ зүйлийн 1 дэх хэсэгт заасан шийдвэрт дараахь зүйлийг тусгана:

3.1.шийдвэрийг хэзээ, хаана гаргасан;

3.2.шийдвэр гаргасан шүүгчийн нэр;

3.3.шийдвэрийн үндэслэл.

4.Талууд шүүхийн урьдчилсан хэлэлцүүлэг явуулах хүсэлт гаргаагүй бол шүүхийн урьдчилсан хэлэлцүүлгийг явуулахгүй байж болно.

5.Шүүхийн урьдчилсан хэлэлцүүлгийг энэ хуульд заасан үндэслэлээр хаалттай явуулж болно.

6.Шүүхийн урьдчилсан хэлэлцүүлгээр яллах дүгнэлтэд заасан гэмт хэргийн хүрээнд талуудын гаргасан хүсэлт, гомдлоор, эсхүл шүүгч өөрийн санаачилгаар дараахь асуудлыг хянан хэлэлцэж шийдвэр гаргана:

6.1.өмгөөлүүлэх эрхээ хэрэгжүүлэхтэй холбоотой хүсэлт;

6.2.хохирогчийн хууль ёсны төлөөлөгчийг томилох, өөрчлөх талаархи санал, хүсэлт;

6.3.эрүүгийн хэргийг түдгэлзүүлэх, эсхүл энэ хуулийн 1.5 дугаар зүйлийн 1.2, 1.3, 1.4, 1.5-д заасан нөхцөл байдал бий болсонтой холбоотой хүсэлт;

6.4.прокурорын яллах дүгнэлтэд гарсан үг, үсэг, тоо, тооцооны зэрэг техникийн шинжтэй алдааг засуулах хүсэлт;

6.5.яллагдагч гэмт хэргийн улмаас учирсан хохирол, нөхөн төлбөрийг төлөх тухай хүсэлт;

6.6.~~хэргийг хялбаршуулсан журмаар хянан шийдвэрлүүлэх хүсэлт;~~ **шүүх хуралдааныг хялбаршуулж явуулах тухай хүсэлт;**

6.7.яллагдагч, хохирогч нар сайн дураараа эвлэрэх тухай хүсэлт;

6.8.яллах дүгнэлт албан ёсоор гардуулаагүй тухай гомдол;

6.9.шүүх хуралдааны товын талаархи санал, хүсэлт;

6.10.шүүх хуралдаанд дуудах хохирогч, гэрч, шинжээч, шинжлэн судлуулах нотлох баримтын талаархи прокурор, оролцогчийн санал, хүсэлт;

6.11.шүүх хуралдааныг хаалттай явуулах хүсэлт;

6.12.таслан сэргийлэх арга хэмжээтэй холбоотой санал, хүсэлт;

6.13.нотлох баримт цуглуулж, бэхжүүлэх талаар энэ хуульд заасан журам зөрчигдсөн талаар гаргасан гомдол;

6.14.хэрэг бүртгэлт, мөрдөн байцаалтын явцад оролцогчийн эрхийг зөрчсөн, хууль бусаар хязгаарласан тухай гомдол;

6.15.мөрдөн шалгах ажиллагаа нэмж хийлгэх хүсэлт;

6.16.хөрөнгө хураан авах ажиллагаатай холбоотой санал, хүсэлт;

6.17.эрүүгийн хэрэг үүсгэж яллагдагчаар татсан тогтоол албан ёсоор танилцуулаагүй болон уг тогтоол ойлгомжгүй тухай гомдол.

7.Энэ зүйлийн 6.5, 6.6, 6.7-д заасан хүсэлтийг шүүх хүлээн авах үндэслэлтэй байвал ~~хялбаршуулсан журмаар хэрэг хянан шийдвэрлэх ажиллагааг даруй үргэлжлүүлэн явуулж болно~~ **эрүүгийн хариуцлага хүлээлгэх асуудлыг хэлэлцэх шүүх хуралдааныг даруй үргэлжлүүлэн явуулж болно**.

8.Шүүхийн урьдчилсан хэлэлцүүлэгт оролцох хүсэлт гаргасан тохиолдолд хохирогч, түүний хууль ёсны төлөөлөгч, өмгөөлөгчийг оролцуулж болно. Хохирогч, түүний хууль ёсны төлөөлөгч, өмгөөлөгч ирээгүй нь шүүхийн урьдчилсан хэлэлцүүлгийг хойшлуулах үндэслэл болохгүй.

9.Шүүхийн урьдчилсан хэлэлцүүлгийн товыг прокурор, өмгөөлөгчийн саналыг харгалзан шүүх тогтоож, урьдчилсан хэлэлцүүлэг явуулахаас 3-аас доошгүй хоногийн өмнө оролцогчид мэдэгдэнэ.

10.Шүүхийн урьдчилсан хэлэлцүүлгийг шүүгч дангаар удирдан явуулж, шүүх хуралдааны нарийн бичгийн дарга энэ хуулийн 11.7, 11.8 дугаар зүйлд заасны дагуу тэмдэглэл үйлдэж, прокурор, оролцогчид танилцуулна.

11.Шүүхийн урьдчилсан хэлэлцүүлгээр яллагдагчийн гэм буруу, эрүүгийн хариуцлага хүлээлгэхтэй холбоотой асуудлыг хэлэлцэхгүй.

12.Урьдчилсан хэлэлцүүлгээр энэ зүйлийн 6.13, 6.14, 6.15, 6.16-д заасан гомдол, хүсэлтийг шийдвэрлэх боломжгүй бол хэлэлцэхгүй орхиж, анхан шатны шүүх хуралдаанаар уг гомдол, хүсэлтийг шийдвэрлэнэ.

**Үнэлгээний хүрээ 9**

**30.9 дүгээр зүйл.Хэрэг бүртгэлтийн хэрэг нээх**

~~1.Мөрдөгч хэрэг бүртгэлтийн хэрэг нээсэн бол прокурорт даруй мэдэгдэн, прокурорын нэгдсэн бүртгэлд бүртгүүлж, тогтоолыг 72 цагийн дотор прокурорт танилцуулна.~~

1.Мөрдөгч хэрэг бүртгэлтийн хэрэг нээсэн бол даруй прокурорын нэгдсэн цахим бүртгэлд нэвтрэн хэргийн дугаар авна.

**Үнэлгээний хүрээ 10**

**30.18 дугаар зүйл.Хэрэг бүртгэлтийг түдгэлзүүлэх, сэргээх**

1.Прокурор мөрдөгчийн саналыг үндэслэлтэй гэж үзвэл дараах тохиолдолд хэрэг бүртгэлтийг түдгэлзүүлнэ.

1.1.яллагдагчаар татагдвал зохих этгээд тогтоогдоогүй;

1.2.зайлшгүй шаардлагатай гэрч, хохирогч байхгүй;

1.3.тухайн хэрэг бүртгэлтийн хэрэгт хэрэглэх хуулийн заалт Үндсэн хуульд заасан хүний эрх, эрх чөлөөг зөрчсөн талаарх гомдлыг Үндсэн хуулийн цэц маргаан үүсгэн хянан шийдвэрлэж байгаа бол.

2.Энэ зүйлийн 1 дэх хэсэгт заасан нөхцөл арилсан, эсхүл нэмэлт мөрдөн шалгах ажиллагаа явуулах шаардлагатай бол прокурор хэрэг бүртгэлтийг сэргээх тухай тогтоол гаргана.

**Үнэлгээний хүрээ 10**

**39.1 дүгээр зүйл.Давж заалдах шатны шүүхийн эрх хэмжээ**

9.Эрүүгийн хуулийн тусгай ангийн хорин хоёрдугаар бүлэгт заасан Авлигын гэмт хэргийг анхан шатны журмаар хянан шийдвэрлэнэ.

**1.3.Шалгуур үзүүлэлтийг тогтоох**

Өмнөх үе шатанд үнэлгээ хийхээр сонгосон Эрүүгийн хуулийн холбогдох зүйл, хэсэг, заалтын хэрэгжилтийн байдлыг тогтооход туслах Засгийн газрын 2016 оны 59 дүгээр тогтоолын 6 дугаар хавсралтын 3.4-т заасан шалгуур үзүүлэлтээс үнэлэх зүйл, заалтын хэрэгжилтийг бодитоор илэрхийлж гаргаж, тогтоож чадах шалгуур үзүүлэлтийг энэ үе шатанд харгалзуулан сонгов.

|  |  |  |  |
| --- | --- | --- | --- |
| **Д/д** | **Үнэлэгдэх зүйл** | **Үнэлэгдэх хэсэг** | **Шалгуур үзүүлэлт** |
| 1 | **Эрүүгийн хэрэг хянан шийдвэрлэх тухай хуулийн 1.5 дугаар зүйл** | Эрүүгийн хэрэг хянан шийдвэрлэх ажиллагааг явуулж болохгүй тохиолдол | Практикт нийцэж байгаа байдал. |
| 2 | **14.21 дүгээр зүйл.**  **Таслан сэргийлэх арга хэмжээ** | Зүйлийн тодорхой хэсэг | Практикт нийцсэн байдал  Хүлээн зөвшөөрөгдсөн байдал |
| 3 | **17.1 дүгээр зүйл.Яллагдагч хэргээ хялбаршуулсан журмаар хянан шийдвэрлүүлэх хүсэлт гаргах** | Зүйлийн тодорхой хэсэг | Практикт нийцсэн байдал |
| 4 | **39.1 дүгээр зүйл.Давж заалдах шатны шүүхийн эрх хэмжээ** | Зүйлийн холбогдох хэсэг | Практикт нийцсэн байдал |
| 5 |  |  |  |

Шалгуур үзүүлэлтийг сонгохдоо тухайн зүйл, хэсэг, заалтын “хэрэгжилтийг хамгийн сайнаар илэрхийлэн гаргаж ирэх” гэсэн шаардлагаар сонгосон бөгөөд тухай хуулийн зохицуулалтад төдий л ач холбогдолтой бус шалгуур үзүүлэлтийг сонгоогүй болно.

**1.4.Харьцуулах хэлбэрийг сонгох**

Аргачлалын 3 дугаар зүйлийн 3.5.1 дэх заалтад заасны дагуу хууль тогтоомж хэрэгжсэнээр нийгмийн харилцаанд гарсан эерэг, сөрөг өөрчлөлтүүдийг олж тодорхойлоход харьцуулах хэлбэрүүдийг ашигладаг.

Аргачлалын 3 дугаар зүйлийн 3.5.3 дахь заалтад заасан 4-н төрлийн харьцуулах хэлбэрээс тогтоосон шалгуур үзүүлэлт бүрт харьцуулах хэлбэрийг тохируулж дараах байдлаар сонголоо:

|  |  |  |  |
| --- | --- | --- | --- |
| **Д/д** | **Үнэлэгдэх зүйл, хэсэг, заалт** | **Шалгуур үзүүлэлт** | **Харьцуулах хэлбэр** |
| 1 | **Эрүүгийн хэрэг хянан шийдвэрлэх тухай хуулийн 1.5 дугаар зүйл** | Практикт нийцэж байгаа байдал. | Хүчин төгөлдөр үйлчилж эхэлснээс хойшхи |
| 2 | **14.21 дүгээр зүйл.**  **Таслан сэргийлэх арга хэмжээ** | Практикт нийцсэн байдал  Хүлээн зөвшөөрөгдсөн байдал | Хүчин төгөлдөр үйлчилж эхэлснээс хойшхи |
| 3 | **17.1 дүгээр зүйл.Яллагдагч хэргээ хялбаршуулсан журмаар хянан шийдвэрлүүлэх хүсэлт гаргах** | Практикт нийцсэн байдал | Хүчин төгөлдөр үйлчилж эхэлснээс хойшхи |
| 4 | **39.1 дүгээр зүйл.Давж заалдах шатны шүүхийн эрх хэмжээ** | Практикт нийцсэн байдал | Хүчин төгөлдөр үйлчилж эхэлснээс хойшхи |
| 5 |  |  |  |

**1.5.Шалгуур үзүүлэлтийг томьёолох**

Энэ үе шатанд үнэлгээ хийх зүйл, хэсэг, заалт бүр дээр тогтоосон шалгуур үзүүлэлт бүрээр тодорхой таамгийг дэвшүүлж, эсхүл асуулт тавих замаар шалгуур үзүүлэлтийг томьёолох юм. Ийнхүү шалгуур үзүүлэлтийг томьёолсноор үнэлгээний дараагийн алхмууд нь томьёолсон шалгуур үзүүлэлтэд хариулт өгөхөд чиглэгдэнэ.

|  |  |  |  |  |
| --- | --- | --- | --- | --- |
| **Д/д** | **Үнэлгээний хүрээ** | **Шалгуур үзүүлэлт** | **Харьцуулах хэлбэр** | **Шалгуур үзүүлэлтийн томьёолол** |
| 1 | **Эрүүгийн хэрэг хянан шийдвэрлэх тухай хуулийн 1.5 дугаар зүйл. Эрүүгийн хэрэг хянан шийдвэрлэх ажиллагаа явуулж болохгүй тохиолдол** | Практикт нийцэж байгаа байдал | Хүчин төгөлдөр үйлчилж эхэлснээс хойшхи | Одоо хүчин төгөлдөр хуулиар уг үндэслэлүүд нь хангалттай хэрэгжиж байгаа эсэх. |
| 2 | **14.21 дүгээр зүйл.**  **Таслан сэргийлэх арга хэмжээ** | Практикт нийцсэн байдал  Хүлээн зөвшөөрөгдсөн байдал | Хүчин төгөлдөр үйлчилж эхэлснээс хойшхи | Таслан сэргийлэх арга хэмжээний хэрэгжилт сайнгүй, зарим талаар яллагдагчийг хэрэг бүртгэлт, мөрдөн байцаалтаас зайлхийх нөхцөл бүрдсэн эсэх. |
| 3 | **17.1 дүгээр зүйл.Яллагдагч хэргээ хялбаршуулсан журмаар хянан шийдвэрлүүлэх хүсэлт гаргах** | Практикт нийцсэн байдал | Хүчин төгөлдөр үйлчилж эхэлснээс хойшхи | Эрүүгийн хэргийн хялбаршуулсан журмаар хянан шийдвэрлэх ажиллагааны эрх зүйн зохицуулалтыг боловсронгуй болгох шаардлага бий эсэх. |
| 4 | **39.1 дүгээр зүйл.Давж заалдах шатны шүүхийн эрх хэмжээ** | Практикт нийцсэн байдал | Хүчин төгөлдөр үйлчилж эхэлснээс хойшхи | Давж заалдах шатны шүүхийн ажиллагааны эрх хэмжээ, эрх зүйн байдлыг харгалзан зарим төрлийн хэргийг анхан шатны журмаар хянан шийдвэрлэх нөхцөл боломж бий эсэх |

**1.6.Мэдээлэл цуглуулах аргыг сонгох**

Төлөвлөлтийн үе шатанд хийгдсэн өмнөх алхам /үнэлгээний шалтгаан, хүрээг тогтоох, шалгуур үзүүлэлтийг сонгох, харьцуулах хэлбэрийг тогтоох, шалгуур үзүүлэлтийг томьёолох/-уудаа ямар тохиолдолд тоон, ямар тохиолдолд чанарын мэдээллийг ямар аргаар цуглуулахаа энэ үе шатанд сонгоно.

Эрүүгийн хэрэг хянан шийдвэрлэх тухай хуулийн тодорхой зүйл, хэсэг, заалтын хэрэгжилтийн үнэлгээг хийхдээ мэдээлэл цуглуулах дараах аргыг ашиглав. Үүнд:

* Хууль хэрэгжүүлэгч байгууллагуудаас саналыг авах
* Дээрх байгууллагуудын тайлан, статистик, ирүүлсэн мэдээллийг ашиглах

**ХОЁР.ХЭРЭГЖҮҮЛЭХ ҮЕ ШАТ**

Төлөвлөлтийн үе шатанд сонгосон мэдээлэл цуглуулах аргыг ашиглан хуулийг хэрэгжүүлэх холбогдох төрийн байгууллагуудтай уулзалт ярилцлага хийж, холбогдох тоо баримт, мэдээлэл зэргийг цуглуулав.

**ГУРАВ.ҮНЭЛЭХ ҮЕ ШАТ**

Төлөвлөх үе шатанд Эрүүгийн хэрэг хянан шийдвэрлэх тухай хуулиас сонгож авсан үнэлэгдэх зүйл, хэсэг, заалтыг хэрэгжүүлэх үе шатанд олж авсан мэдээлэл дээр тулгуурлан үнэлгээг хийв.

**3.1.Эрүүгийн хуулийн 4.2 дугаар зүйлийн тайлбар:**

|  |  |
| --- | --- |
| **Үнэлэгдэх зохицуулалт** | Эрүүгийн хэрэг хянан шийдвэрлэх тухай хуулийн 1.5 дугаар зүйл. Эрүүгийн хэрэг хянан шийдвэрлэх ажиллагаа явуулж болохгүй тохиолдол |
| **Томьёологдсон шалгуур үзүүлэлт** | Хэрэг хянан шийдвэрлэх ажиллагаа явуулж болохгүй тохиолдолууд болон хэргийг хэрэгсэхгүй болгох институтийн тухайд |

**Үнэлгээ:**

Эрүүгийн хэрэг хянан шийдвэрлэх тухай хуулийн 1.5 дугаар зүйлд заасан Эрүүгийн хэрэг хянан шийдвэрлэх ажиллагаа явуулж болохгүй тохиолдол нь 2002 оны ЭБШ хуулийн зохицуулалттай агуулгын хувьд ижил байдаг бөгөөд хэрэгжилтэнд ямар нэгэн асуудал үүсдэггүй. Ийм ч учраас хэрэг хянан шийдвэррэх ажиллагаа явуулж болохгүй тохиолдол нь практикаар олон жилийн турш шалгагдсан билээ.

Прокурорын байгууллагын хяналтад 2020 оны байдлаар нийслэлд нийт 55.837 хэрэг хянагдсан бөгөөд үүнээс 361 хэрэг хэрэгсэхгүй болгож, 24.740 хэрэг бүртгэлтийн хэргийг хаасан[[5]](#footnote-5) нь хэрэг хянан шийдвэрлэх ажиллагаа явуулж болохгүй тохиолдол илэрсэн.

Түүнчлэн, улсын хэмжээнд бүртгэгдсэн нийт гэмт хэргийн 25.4 хувийг Эрүүгийн хуулийн 11.6 дугаар зүйлд заасан гэмт хэрэг эзлэж байгаа[[6]](#footnote-6) бөгөөд хөнгөн гэмт хэргийн ангилалд хамаарна. Бид нийгмийн хор аюулын хувьд ялимгүй, хөнгөн хохирол учруулсан хэргийг хохирлоо нөхөн төлсөн, хор уршгаа барагдуулсан бол хэрэгсэхгүй болгох зохицуулалтыг шинээр тусгаж өгөх нь зүйтэй гэж үзэж байгаа юм.

Энэ нь хэрэг бүртгэлт, мөрдөн байцаалтын ачаалал, шүүхийн ачааллыг бууруулах, хэргийг шуурхай шийдвэрлэх нөхцөл боломжийг бүрдүүлэх юм. Энэ талаар мөрдөгч, прокурор, шүүхийн хувьд санал нэгтэй байгааг харгалзаж үзсэн болно.

**3.2.ЭХХШ тухай хуулийн 14.21 дүгээр зүйл. Таслан сэргийлэх арга хэмжээ**

|  |  |
| --- | --- |
| **Үнэлэгдэх зохицуулалт** | Таслан сэргийлэх арга хэмжээ |
| **Томьёологдсон шалгуур үзүүлэлт** | ТСАХ амьдралд нийцэлтэй эсэх |

**Үнэлгээ:**

ЭХХШ тухай хуулийн ТСАХ нь зарим талаар амьдралд нийцэлтэй бус, гэмт хэрэг үйлдсэн хүнд шуурхай хэрэглэж боломжгүй, шат дамжлагатай байгааг харгалзан үзэх хэрэгцээ шаардлага байна.

Иймд ТСАХ-ний төрөлд Батлан даалтанд өгөх ТСАХ-г хуульчлах, барьцаа авах ТСАХ-ний талаар ялангуяа хуулийн этгээдэд холбогдох хэрэг хянан шийдвэрлэх ажиллагаанд хэрэглэх талаар нарийвчлан зохицуулах нь амьдралд нийцнэ. Мөрдөгч зөвхөн хувийн баталгаа гаргах ТСАХ-г хэрэглэхээр хуульчилсан гэмт хэрэг үйлдсэн хүн, хуулийн этгээдийн төлөөллийг зөнд нь орхиж байгаагаас ялгаагүй болоод байна.

Тийм ч учраас эрүүгийн хэрэг хянан шийдвэрлэх ажиллагааны явцад зарим төрлийн ТСАХ-г шинээр нэмж зохицуулах, шүүхийн өмнөх шатны зорилтыг шуурхай хангах боломж бүрдэнэ.

ЭХХШ тухай хуулийн 14.1 дүгээр зүйлд зааснаар 2020 онд шүүхээс 3672 хүнд цагдан хорих ТСАХ авахуулахаар, 451 хүнд хязгаарлалт тогтоох ТСАХ, 432 хүн, хуулийн этгээдэд тодорхой үйл ажиллагаа явуулах, албан үүргээ биелүүлэхийг түдгэлзүүлэх арга хэмжээг авахуулахаар тус тус хүргэсэн байна. Энэ нь хүний эрхийн баталгааг бүрдүүлж буй чухал учир холбогдолтой.

**3.3. 17.1 дүгээр зүйл.Яллагдагч хэргээ хялбаршуулсан журмаар хянан шийдвэрлүүлэх хүсэлт гаргах**

|  |  |
| --- | --- |
| **Үнэлэгдэх зохицуулалт** | АРВАН ДОЛДУГААР БҮЛЭГ: ХЯЛБАРШУУЛСАН ЖУРМААР ХЭРЭГ ХЯНАН ШИЙДВЭРЛЭХ АЖИЛЛАГАА |
| **Томьёологдсон шалгуур үзүүлэлт** | Эрүүгийн хэргийг хялбаршуулсан журмаар хянан шийдвэрлэх ажиллагааны эрх зүйн зохицуулалт |

**Үнэлгээ:**

Хялбаршуулсан журмаар хэрэг хянан шийдвэрлэх ажиллагаа нь аливаа хэргийг шуурхай шийдвэрлэхэд чиглэсэн, мэтгэлцээн, зардал, хүн хүч, цаг хугацаа гээд аль болох хэмнэлттэйгээр тухай хэргийн бодит байдлыг тогтоож, хохирогчийг яллагдагчтай эвлэрүүлдэг хууль зүйн төдийгүй практик ач холбогдолтой ажиллагаа болохыг хүлээн зөвшөөрчээ. Хэдийгээр 1990-ээд оныг хүртэл хялбаршуулсан ажиллагааг монополуудын эрх ашигийг хамгаалах хэрэгсэл гэж ангийн байр сууринаас тайлбарлаж байсан боловч, 1994 оны Эрүүгийн байцаан шийтгэх хуульд оруулсан нэмэлтээр “мэтгэлцээн”-ий үндсэн дээр хэргийг шийдвэрлэх зарчмыг тусгасан нь 2007 онд ЭБШ хуулиар хялбаршуулсан журмыг хүлээн зөвшөөрөх үндсэн суурь нь бүджээ. Ийм ч учраас бид уг ажиллагааны хэрэгжилтийг өргөжүүлэх, эрүүгийн хэргийг аль болох богино хугацаанд шалган шийдвэрлэх нөхцөлийг бүрдүүлэх үүднээс нэмэлт, өөрчлөлт оруулж байгаа билээ.

Өнөөдрийн байдлаар хялбаршуулсан журмаар хэрэг хянан шийдвэрлэлтийн түвшин 40 хувьтай байгаа нь хангалттай бус болохыг илэрхийлж байна. Иймд эрх зүйн зохицуулалтыг боловсронгуй болгох замаар эрүүгийн хэргийг хялбаршуулсан журмаар шийдвэрлэх, яллагдагч, хохирогч уг журмаар хэргээ хянан шийдвэрлүүлэх эрх зүйн үр дагаварыг тайлбарлан таниулах замаар 80 хувьд хүргэх нь өнөөгийн практик байгууллагын нийтлэг хүсэл зориг болжээ. 3 хүртэл жил хорих ял шийтгэх эрүүгийн хэргийн яллагдагчийг ЭХХШ тухай хуулийн 17.1 дүгээр зүйлд “1.Яллагдагч гэмт хэрэг үйлдсэн гэм буруугаа хүлээн зөвшөөрч, **мөрдөн шалгах ажиллагааг шуурхай явуулж гэмт хэргийг нотлоход дэмжлэг үзүүлэхээ илэрхийлж, гэмт хэргийн улмаас учруулсан хохирлоо нөхөн төлсөн, хор уршгийг арилгасан бол** хэргээ хялбаршуулсан журмаар хянан шийдвэрлүүлэх тухай хүсэлтийг **мөрдөгч, эсхүл** прокурорт гаргаж болно.” гэж зохицуулсан нь өнгөрсөн хугацаанд уг ажиллагааны хүрээ хязгаарыг тогтоож байсан үндэслэлээс өргөжүүлсэн. Мөн шүүхийн шийдвэрт гагцхүү “Эрүүгийн хэрэг хянан шийдвэрлэх тухай хуулийг ноцтой зөрчсөн бол” давж заалдах гомдол гаргах эрхийг нээж, бусад тохиолдолд хялбаршуулсан журмаар хэргээ хянан шийдвэрлүүлсэн нь шүүхийн шийдвэрт гомдол гаргахгүй байх хэмжээ хязгаарыг зохицууллаа. Практикт хялбаршуулсан журмаар хэрэг хянан шийдвэрлэж буй өнөөгийн байдал нь 40 хувьтай байгаа нь хангалттай бус буйг илэрхийлсэн.

**3.4. ЭХХШ тухай хуулийн 39.1 дүгээр зүйл.Давж заалдах шатны шүүхийн эрх хэмжээ**

|  |  |
| --- | --- |
| **Үнэлэгдэх зохицуулалт** | 39.1 дүгээр зүйл.Давж заалдах шатны шүүхийн эрх хэмжээ |
| **Томьёологдсон шалгуур үзүүлэлт** | Давж заалдах шатны шүүхийн ажиллагаа |

**Үнэлгээ:**

Давж заалдах шатны шүүхийн ажиллагаа нь харьцангуй мэргэшсэн шүүхийн тогтолцоо гэж үзэх үзэл бий. Тийм ч учраас цаашид Эрүүгийн хуулийн тусгай ангид заасан Авлигын гэмт хэргийг шийдвэрлэх талаар анхаарч байгаа юм.

Энэ нь нийгэмд шударга ёсыг тогтоох, улмаар энэ төрлийн гэмт хэрэгтэй тэмцэх төрийн бодлогыг эрчимжүүлэх, хууль ёсны зарчмыг хэрэгжүүлэхэд чухал учир холбогдолтой юм.

Өнөөгийн байдлаар анхан шатны шүүхээс давж заалдах шатны шүүхэд авлигын хэргийн нийт 50 хувь нь ханддаг бөгөөд, цаашид давж заалдах шатны шүүхээс анхан шатны журмаар шийдвэрлэхэд энэ байдал өөрчлөгдөх болно гэж үзэж байна.

**ДӨРӨВ. ДҮГНЭЛТ, ЗӨВЛӨМЖ**

Хууль санаачлагчид дараах зөвлөмжийг өгч байна.

-Эрүүгийн хэрэг хянан шийдвэрлэх тухай хуулийн 6.1 дүгээр зүйлд заасан мөрдөн шалгах ажиллагаа явуулах байгууллагын харьяалалд өөрчлөлт оруулах;

-Зайлшгүй тохиолдолд мөрдөгч техник технологийн дэвшлийг ашиглан цахим хэлбэрээр хэргийн оролцогч нараас мэдүүлэг авах, авсан мэдүүлгийг нотлох баримтын хэмжээнд үнэлэх зохицуулалтыг тусгах, түүнчлэн эрх бүхий байгууллагын цахим мэдээллийн сангаас цахим гарын үсгээр баталгаажуулсан лавлагаа, тодорхойлолтыг нотлох баримтад тооцох зохицуулалтыг хуульчлах;

-Хэрэг бүртгэлт, мөрдөн байцаалтын ажиллагааг шуурхай явуулах, хохирогчийн зөрчигдсөн эрх, хууль ёсны ашиг сонирхлыг сэргээн эдлүүлэх зорилтыг хангах үүднээс мөрдөгч эрүүгийн хэрэг хянан шийдвэрлэх ажиллагаанд оролцогчдыг дуудан ирүүлэх болон албадан ирүүлэх эрхийг мөрдөгчид олгох талаар нягталж, судлах;

-Хялбаршуулсан журмаар хэрэг хянан шийдвэрлэх ажиллагааны зохицуулалтыг боловсронгуй болгох;

-Таслан сэргийлэх арга хэмжээг хэвийн хэрэгжүүлэхэд 24 цагаар жижүүрлэн ажиллах шүүхийн зохион байгуулалтын талаар хуульчлан тогтоох;

- Авлигын гэмт хэргийг давж заалдах шатны шүүх анхан шатны журмаар хянан шийдвэрлэх зохицуулалтыг хуульчлах.

-----оОо-----

1. https://legalinfo.mn/mn/detail?lawId=211057&showType=1 [↑](#footnote-ref-1)
2. https://legalinfo.mn/mn/detail?lawId=16390082561661&showType=1 [↑](#footnote-ref-2)
3. Монгол Улсын Их Хурал 2015 онд баталж, “Төрийн мэдээлэл” сэтгүүлийн 2015 оны №25 дугаарт нийтлэгдсэн. [↑](#footnote-ref-3)
4. Монгол Улсад Гэмт хэргээс урьдчилан сэргийлэх ажлыг зохицуулах зөвлөл. Монгол Улс дахь гэмт хэргийн цагаан ном. Уб., 2020. 69-70 дугаар тал. [↑](#footnote-ref-4)
5. Монгол Улсад Гэмт хэргээс урьдчилан сэргийлэх ажлыг зохицуулах зөвлөл. Монгол Улс дахь гэмт хэргийн цагаан ном. Уб., 2020. 69-70 дугаар тал. [↑](#footnote-ref-5)
6. ЦЕГ-ын “Мэдээлэл, шуурхай удирдлагын алба”-ны 2021 оны албан ёсны эх сурвалжаас авсан мэдээлэл. [↑](#footnote-ref-6)